ઉલ્લેખનિય છે કે, વિનોદ ભટ્ટનો જન્મ 14 જાન્યુઆરી, મકરસંક્રાતિના દિવસે થયો હતો, અને મહાભારતની કથા મુજબ મહાયુદ્ધમાં ઘવાયા પછી બાણશૈયા પર રહેલાં ભીષ્મ પિતામહે મકરસંક્રાંતિના દિવસે દેહત્યાગ કર્યો હતો. આથી વિનોદ ભટ્ટ ઘણી વાર રમૂજમાં એવું કહેતાં કે 'ભીષ્મ ગયા અને હું આવ્યો. બેય દિવસ તો એક જ છે. એટલે શક્ય છે કે મારામાં તેમના અવતારનો કશોક અંશ આવ્યો હોય. ભીષ્મ મૃત્યુ પૂર્વે બાણશૈયા પર સૂતા હતા. મારે માંદગીની શૈયા પર સૂવાનું છે. બંને શૈયામાં પીડા તો સરખી જ થાય ને'! બુધવારે ગુજરાતી હાસ્ય સાહિત્યના આ ભીષ્મ પિતામહે પણ પોતાની બાણશૈયાનો ત્યાગ કરીને અનંતની વાટ પકડી. જ્યારે જ્યારે હોઠ પર મલકાટ આવશે ત્યારે ત્યારે વિનોદ ભટ્ટ યાદ આવશે.